钦定古今图书集成/历象汇编/乾象典/第005卷 > 章潢图书编 > 天地运旋变化
## 钦定古今图书集成/历象汇编/乾象典/第005卷 > 章潢图书编 > 天地运旋变化

天体东西南北经纬三十五万七千里，每一方距八万九千二百五十里，自地至上八万里，以日照阳城之半为中，乃天体正圆也。以古法算之，南极七十二度，隐而不见，谓之下规；北极七十二度，见而不隐，谓之上规。每度比人间二千九百三十里七十一步二尺七寸四分，总而算之，每度皆三千里。自下度之，每度如日轮之大三百六十五，周络四方，以行七政。虽位分四方，体无定常，旦暮视中星以知方所。其体健而不息，其行如璧周旋，自东运至南，自南运至西，自西运而入北，自北运而出东，推行以序，渐积寒暑，以成岁功。二仪随以出没，五纬随以伏留，列舍随以隐见。七政非不行也，天行速而七政行缓，如负戴以周运也。夫天，一气也，气分东南为阳，而日随阳升于东南；气分西北为阴，而日随阴入于西北。盖东南阳气盛于自然，故日出于东方旸谷，炽于南方明都，而显丽于正昼；西北阴气盛于自然，故日入于西方昧谷，藏于北方幽都，而晦伏于半夜。炎夏，天道南行，阳盛之方，日出寅入戌，以阳盛于阴，日影随长；穷冬，天道行北，阴盛之方，日出辰入申，以阴盛于阳，日影随短；春秋，行于正中，日出卯入酉，而影随停。且南为明都，天体所见，日月五星至是明显；北为幽都，天体所藏，日月五星入是隐晦：两都各异，天体一也。日月五星入幽都，阴盛之极，所以不明，非天入于地也。若天入地，则地中为日月所照而明，何得名地为幽都壤欤？雨出天气，霜雪肃寒，皆自天降，盖天体阳而其用阴也；云出地气，风烟蒸郁，皆自地出，盖地道阴而其用阳也。天不足于西北，则阳弱而阴盛，西北之化，常多风寒，地厚天低，日气易及，乃生其和，以成万物；地不足于东南，则阴弱而阳盛，东南之化，常多炎热，江南陂湖，水泉所聚，四五月时，阳气上蒸，其水脉时复为雨，化为寒热，方得其中，乃成万物。且春首三阳上出，天地气相交通，近水则阳蒸水气以成烟雾，近卤则阳蒸卤气以成云霭，近山则阳蒸山气以成昏霾，皆笼日蔽天。春夏则东南气如烟火，秋冬则西北气如暝。此天道化令之常，皆无关于休咎也。